༄༅༔ ༔ཐུགས་རྗེ་ཆེན་པོ་ཡིད་བཞིན་ནོར་བུ་འགྲོ་བ་ཀུན་གྲོལ་གྱི་ལས་སྦྱོར་ཐུགས་རྗེ་རྩེ་གཅིག་མ་བཞུགས་སྷོ༔ ༔

༄༅༔ ༔྅྅྅྅྅྅྅྅྅྅྅྅྅ ཆོས་སྐུ་སྣང་བ་མཐའ་ཡས་ཀྱིས༔ འགྲོ་བ་དྲུག་གི་དོན་ལ་དགོངས༔ ལོངས་སྐུ་ཐུགས་རྗེ་ཆེན་པོ་ཡིས༔
འཛམ་བུ་གླིང་པའི་དོན་ལ་དགོངས༔ ཨོ་རྒྱན་པདྨ་འབྱུང་གནས་ཀྱིས༔ བོད་ཁམས་སྙིང་རྗེའི་དོན་ལ་དགོངས༔ ཐུགས་རྗེ་ཆེན་པོའི་རྒྱུད་གསུམ་གྱི༔ ལས་སྦྱོར་མན་
ངག་རྩེ་གཅིག་མ༔ འདི་ཡིས་ལས་སྦྱོར་བྱས་གྱུར་ན༔ འགྲོ་དོན་དཔག་ཏུ་མེད་པ་འགྲུབ༔ ལྔ་བརྒྱ་སྙིགས་མ་ཤར་ཙ་ན༔ བོད་ལ་དགོངས་པས་གཏེར་དུ་སྦས༔ འཁྲུལ་
པའི་བློ་ཡིས་མི་འགྲུབ་པས༔ གནས་ལུགས་རྟོགས་པའི་སྐྱེས་བུས་བྱོས༔ བོད་ཁམས་ནང་འཁྲུག་བྱེད་པའི་ཚེ༔ ཉོན་མོངས་ཧྲགས་པའི་སེམས་ཅན་དེའི༔ རྣམ་ཤེས་

༄༅༔ ༔ཚང་བའི་ལིངྒ་བྲི༔ དགུག་གཞུག་ཏིང་འཛིན་གསལ་བར་བྱ༔ ནྲྀ་ཏྲི་ཤ་གསུམ་སྙིང་ཁར་བསམ༔ ཐུགས་རྗེ་ཆེན་པོའི་ཏིང་འཛིན་གྱིས༔ ཡི་གེ་
དྲུག་པ་འབུམ་ཕྲག་གཅིག༔ བཟླས་ཏེ་ཐུན་གྱིས་བྲབ་པར་བྱ༔ དགྲ་བགེགས་དགྲ་བོའི་ལིངྒ་དེ༔ ཆུ་གཙང་འོ་མས་བཀྲུས་བྱས་ལ༔ དགྲ་བགེགས་ཡུལ་སྣང་ཧྲགས་པའི་
བློ༔ རྒྱུ་མེད་རྐྱེན་ཀྱང་འཇའ་ལྟར་ཡལ༔ ཤེས་པ་ཐིག་ལེ་གཅིག་ཏུ་བསྲེ༔ བཀྲུས་པའི་འོ་མ་བདག་གིས་བཏུང་༔ འཛིན་མེད་སྙིང་རྗེའི་དགོངས་པ་ཡིས༔ གཡོ་མེད་
ཆོས་ཉིད་ངང་ལ་བཞག༔ དེ་ལྟར་ལན་གཅིག་བྱས་པ་ཡིས༔ ཞེ་སྡང་ཅན་གྱི་སེམས་ཅན་དེ༔ སྙིང་རྗེ་ཐེངས་གཅིག་སྐྱེ་བར་འགྱུར༔ ལན་གསུམ་བྱས་པས་འཁྲུལ་པ་ཞི༔

ལན་གྲངས་བཅུ་གསུམ་བྱས་པ་ན༔ བོད་ཀྱི་སྡེ་འཁྲུག་ཞི་བར་འགྱུར༔ སྙིང་རྗེ་བསྐྱེད་ལ་གཞན་དོན་གྱིས༔ རྗེས་སུ་སྨོན་ལམ་རྣམ་དག་ཐོབ༔ རྒྱུད་དྲུག་སེམས་ཅན་ཐམས་ཅད་ཀུན༔ དང་པོ་གཞི་རྒྱུ་གཅིག་
པའི་ཕྱིར༔ ལམ་གྱི་བདེ་སྡུག་སྣ་ཚོགས་ཀྱང་༔ གཞི་ལམ་ཆིག་ཆོད་འབྲས་བུ་རྟོགས༔ འཁོར་འདས་གཏན་ལ་ཕེབས་པ་ཡིན༔ རྣལ་འབྱོར་གཅིག་གིས་འགྲུབ་པར་འགྱུར༔ དེ་ཉིད་མ་གོ་རྟོག་པའི་
གཟུགས༔ འདོད་པ་ཅན་གྱིས་འགྲུབ་མི་འགྱུར༔ ནད་པས་ནད་པ་མི་འཚོ་ཞིང་༔ འཁྲུལ་པས་འཁྲུལ་པ་སེལ་མི་འགྱུར༔ དེ་ཕྱིར་རྟོགས་ལྡན་རྣལ་འབྱོར་པ༔ ཚེ་གཅིག་ལུས་ལ་འཁོར་འདས་ཚང་༔ ལས་
སྦྱོར་བརྩམས་པས་འགྲུབ་པར་འགྱུར༔ བརྡའ་དང་རྟེན་འབྲེལ་ཡོད་པའི་ཕྱིར༔ རི་བོ་ལྷུན་ཆགས་རྩེ་ནོན་པའོ༔ ཆོས་ཉིད་དོན་རྟོགས་གཅིག་གིས་འགྲུབ༔ དུས་མཐར་བོད་ཀྱི་སེམས་ཅན་ལ༔ ནོར་བུ་རྙེད་
པས་དེ་རྙེད་དགའ༔ སྙིགས་མར་ལས་ཅན་སྙིང་གི་བུ༔ རྒོད་ཀྱི་ལྡེམ་འཕྲུ་ཅན་ལ་གཏོད༔ ཐུགས་རྗེའི་གདུལ་བྱ་མཐར་ཕྱིན་ཤོག༔ རི་བོ་གསུམ་ལ་སྒྲུབ་གནས་གྱིས༔ སྒྲུབ་ཐབས་གསུམ་ལ་ཉམས་ལེན་
གྱིས༔ ཡུལ་མཐའ་བདུན་དུ་གདུལ་བྱ་གྱིས༔ སྐྱེ་བ་དེ་ནས་ཕྱིར་མི་ལྡོག༔ དྲེགས་པ་བཞི་ཡིས་བཀའ་སྲུང་གྱིས༔ གདུལ་བྱ་འཕྲིན་ལས་འགྲུབ་པར་འགྱུར༔ ཞེས་གསུངས་སོ༔ ཐུགས་རྗེ་ཆེན་པོའི་རྒྱུད་

༄༅༔ ༔གསུམ་གྱི་ལས་སྦྱོར་གཏད་རྒྱ་ཁ་བྱང་དང་བཅས་པ་རྫོགས་སོ༔ ས་མ་ཡཱ༔ རྒྱ་རྒྱ་རྒྱ༔ བྱང་ཟང་ཟང་ལྷ་བྲག་གི་སྐེད༔ བསེ་སྒྲོམ་སྨུག་པོའི་ནང་༔ ནུབ་ཟངས་མཛོད་དམར་པོ་ནས༔ རིག་འཛིན་རྒོད་
ཀྱི་ལྡེམ་འཕྲུ་ཅན་གྱིས་སྤྱན་དྲངས་པའོ༔༔ མངྒ་ལཾ༔